text: Amerikansk ambassade i Vejle
  13 marts 2012 kl. 13.43
  En enkelt dag i marts vil Stars and Stripes vaje over et stykke Vejle, når den amerikanske ambassade for første gang nogensinde rykker til Jylland.
  Torsdag den 29. marts åbner Spinderihallerne i Vejle dørene for den amerikanske ambassade. I fire timer kan man her træffe ambassadør Laurie S. Fulton og andre af ambassadens medarbejdere. 
  - Fordi Jylland er et levende center for kommerciel, landbrugsmæssig og teknologisk vækst, vil jeg bringe ambassaden til Jylland for en dag. Mit håb er, at jyderne vil lære mere om de ydelser og information, som er tilgængelig fra USA's ambassade, siger Laurie S. Fulton til Vejle Amts Folkeblad. 
  Begivenheden er døbt "The Embassy Day in Vejle" og åbnes officielt af ambassadøren sammen med Vejles borgmester Arne Sigtenbjerggaard. Der vil være åbent fra 10.00 til 14.00.
  